
הוא עשיו 
צבי ויינגרטן
שיח לשבת וישלח
יש שבתות בהן תחושת הבטן היא שכל דרשה דנה בהיבטים חדשים על פשט הפסוקים. אפילו המדרשים לא עושים צעדים להתרחקות מהפשט אלא נותרים צמודי מקרא. יש פרשיות שמעבירים את התחושה ההפוכה בתכלית כאשר הראשונות בקטגוריה זו הן הפרשות שעוסקות ביחסי יעקב ועשיו – פרשת תולדות ופרשת וישלח. קשה, ואף לא נכון יהיה, להתעלם מהמרחק המשמעותי בין תמונת עשיו המקראית לבין דמיונו בעיני יעקב וצאצאיו המפרשים את סיפור האב ואחיו. לא פעם נדמה שמעובדות הסיפור ניתן לדלות לכל היותר רמזים לכך שעשיו לא היה בחור טוב אך גדול המרחק בין הכתוב בתורה לדמות הדמונית שעולה לפעמים מדברי חז"ל. האמת היא, שהסיבה לכך היא מידת הרצינות שאיתה אנו בוחנים את התנהגותו של עשיו. מה נאמר על הלעטת נזיד העדשים? במבט ראשון, אני רואה שמדובר בבן-אדם רעב שפשוט טורף את סעודתו. איך נתייחס "לביזוי הבכורה"? בקריאה ראשונה, אני אומר שעשיו הוא אדם שחווה זכייה במקחו. מה פירוש דבריו על הריגתו של יעקב? במחשבה ראשונה, אני מפרש את התנהגותו כשל אדם שמדבר מתוך עצבנות. ומה בכך שעשיו מתקדם לעבר יעקב כשארבע מאות איש עימו? אם התיזה שהצגתי עד כה נכונה (עם כל ראשוניותה) אזי אין לראות באנשים האלה אלא משלחת כבוד ותו לא – תוכיח תוצאת המפגש שלא הייתה יותר מחילופי דברים, מתנות, נשיקות וברכות.

כאמור, מדובר פה באבחנות ראשוניות. הן ראשוניות משום שכולן נתלות בתנאי אחד והוא שבעיני המתבונן עשיו, או המקרא שמספר עליו, לא זוכה להתייחסות רצינית. כשהוא אומר את דברו אנחנו מתייחסים, לא לדברים שנאמרו, אלא לאופן בו נאמרו; כשהוא מתנהג בצורה מסויימת אנו מיד נותנים להתנהגותו פרשנות מגינה, מצדיקה – במקום בחינה של ההתנהגות כמה שהיא. קלילות הקריאה שלנו רואה בעשיו אדם פשוט שמואשם רק משום שמעט עוול נמצא בכפו. אם היינו מחליטים לקרוא את דבריו ומעשיו של עשיו ברצינות תהומית אולי לא היינו הופכים אותו ליותר ערמומי מיעקב אבל הדמות הדמונית הייתה פתאום מתגלה בצללים.

הרמב"ן על הפסוק הראשון בפרשה מזכיר לנו נופך נוסף המדגיש את הרקע לרצינות שמתוכה קראו חז"ל על דמותו של האדום מכל:

אל עשו אחיו ארצה שעיר: ...יש [ליעקב] לעבור דרך אדום או קרוב משם, על כן פחד אולי ישמע עשיו, והקדים לשלוח אליו מלאכים לארצו. וכבר תפסוהו חכמים על זה. אמרו בבראשית רבה: "מחזיק באזני כלב" – אמר לו הקב"ה, לדרכו היה מהלך והיית משלח אצלו ואומר לו "כה אמר עבדך יעקב"?! ועל דעתי גם זה ירמוז כי אנחנו התחלנו נפילתנו ביד אדום, כי מלכי בית שני שאו בברית עם הרומיים, ומהם שבאו ברומה והיא היתה סבת נפילתם בידם. וזה מוזכר בדברי רבותינו ומפורסם בספרים.

רמב"ן על בראשית לב, ד
לפעמים אנו שוכחים שבעיניים כאלה "הכל אחד", הוא עשיו, הוא אדום, הוא רומי. חז"ל ביקשו למצוא את המורשת שהחלה באחווה (הנתונה בסימן שאלה) בין יעקב לעשיו, המשיכה למלכות המשולה לחזיר, שהחריבה את ביתנו ושרפה את היכלנו ועוד ידה נטויה. הרמב"ן מזכיר לנו ומכניס לתוקף, במידת מה, את הכלל שמעשה אבותינו סימן לבנים, שהחורבן השני קרה גם בעקבות הזמנה אישית שקיבל האויב. במילים אחרות, חז"ל לוקחים את הכלל שהשגירו על פינו ומלבישים אותו על דודנו מהר שעיר – גם מעשיו הם סימן לבניו.

וכשם שהקריאה הקלילה מתעלמת מדי פעם ממילה קשה או שניים, כך הקריאה הרצינית וטעונת ההיסטוריה מחפשת במפגש שבפרשה את המאבק המוסווה שבין עשיו ליעקב (ובסדר הזה!), את המלחמה שלא נמצאת במילים המדוייקות של התורה. ארבע מאות איש נמצאים כאן, יעקב הירא נמצא כאן ורק עשיו לא צפוי בהתנהגותו. הפרשנים והדרשנים חלוקים האם היותו מוחמא מפיזור המתנות היא שמנעה את המלחמה או שמא היה זה פחד מקביל ליראתו של יעקב שגרמה לו להוריד את נשקו.

אבל בסתר ליבה, יודעת הקריאה הרצינית, שמלחמה הייתה גם הייתה. אם לא בניסיון הנשיכה (הנשיקה) של עשיו, אז בוודאות התקיים הקרב בלילה לפני. המדרש מספר שמלאכו, שרו, של עשיו התחפש לאדם וביקש מיעקב שיעזור לו עם מספר חפצים, יעבירם את הירדן ובתמורה יעביר המלאך את חפציו של יעקב. כך מצאו עצמם, יעקב והמלאך, לבדם בהיאבקות ממושכת (מה ארוך הוא הלילה) שתוצאותיה ידועות לכל. יש לזכור, שעל פי המדרש, שהתואנה שהתחילה קרב זה הייתה בקשת עזרה מצד המלאך, וסיוע מצד יעקב.

דומה שזוהי עיקר תוחלתו של עשיו בעיני חז"ל – כמו גרזן שיכול לכרות עצים רק הודות לעץ שתרם לכת הגרזן, כך עשיו פוגע ביעקב רק הודות למעורבות שסיפק לו יעקב. כך הוא נראה בכל דור ודור, הוא עשיו, הוא אדום, הוא רומי, ואם היה בכוחי הייתי מוסיף שהוא יצר הרע.

